·Delegované nariadenie Komisie (EÚ) 2019/1602 z 23. apríla 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o jednotný vstupný zdravotný doklad sprevádzajúci zásielky zvierat a tovaru až po ich miesto určenia . Tento akt nadobudol účinnosť 20. októbra 2019 a začal sa uplatňovať 14. decembra 2019. Niektoré ustanovenia sa však v každom členskom štáte uplatňujú od dátumu, keď sa v danom členskom štáte uvedú do prevádzky techniky elektronického spracovania colných údajov uvedené v článku 6 ods. 1 nariadenia (EÚ) č. 952/2013 alebo od 1. marca 2023, podľa toho, čo nastane skôr.

·Delegované nariadenie Komisie (EÚ) 2019/1666 z 24. júna 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o podmienky monitorovania prepravy a príchodu zásielok určitého tovaru z hraničnej kontrolnej stanice príchodu do prevádzkarne na mieste určenia v Únii . Tento akt nadobudol účinnosť 24. októbra 2019 a začal sa uplatňovať 14. decembra 2019.

·Delegované nariadenie Komisie (EÚ) 2019/2074 z 23. septembra 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o špecifické úradné kontroly zásielok určitých zvierat a tovaru, ktoré pochádzajú z Únie a vracajú sa do Únie po zamietnutí ich vstupu treťou krajinou . Tento akt nadobudol účinnosť 26. decembra 2019 a uplatňoval sa od 14. decembra 2019.

·Delegované nariadenie Komisie (EÚ) 2019/2122 z 10. októbra 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o určité kategórie zvierat a tovaru oslobodené od úradných kontrol na hraničných kontrolných staniciach, špecifické kontroly osobnej batožiny cestujúcich a malých zásielok tovaru, ktorý nie je určený na uvedenie na trh, poslaných fyzickým osobám, a ktorým sa mení nariadenie Komisie (EÚ) č. 142/2011 . Toto nariadenie nadobudlo účinnosť 1. januára 2020 a uplatňovalo sa od 14. decembra 2019.

·Delegované nariadenie Komisie (EÚ) 2019/2123 z 10. októbra 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o pravidlá, v ktorých prípadoch a za akých podmienok sa môžu vykonávať identifikačné a fyzické kontroly určitého tovaru na kontrolných miestach, ako aj dokladové kontroly vo vzdialenosti od hraničnej kontrolnej stanice . Tento akt nadobudol účinnosť 1. januára 2020 a uplatňoval sa od 14. decembra 2019.

·Delegované nariadenie Komisie (EÚ) 2019/2124 z 10. októbra 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o pravidlá pre úradné kontroly zásielok zvierat a tovaru v tranzite, zásielok určených na prekládku alebo na ďalšiu prepravu cez Úniu a ktorým sa menia nariadenia Komisie (ES) č. 798/2008, (ES) č. 1251/2008, (ES) č. 119/2009, (EÚ) č. 206/2010, (EÚ) č. 605/2010, (EÚ) č. 142/2011, (EÚ) č. 28/2012, vykonávacie nariadenie Komisie (EÚ) 2016/759 a rozhodnutie Komisie 2007/777/ES . Tento akt nadobudol účinnosť 1. januára 2020 a uplatňoval sa od 14. decembra 2019.

·Delegované nariadenie Komisie (EÚ) 2019/2125 z 10. októbra 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o pravidlá na vykonávanie špecifických úradných kontrol dreveného obalového materiálu, oznamovanie určitých zásielok a opatrenia, ktoré sa majú prijať v prípade nedodržania pravidiel . Tento akt nadobudol účinnosť 1. januára 2020 a uplatňoval sa od 14. decembra 2019.

·Delegované nariadenie Komisie (EÚ) 2019/2126 z 10. októbra 2019, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o pravidlá pre špecifické úradné kontroly v prípade určitých kategórií zvierat a tovaru, opatrenia, ktoré sa majú prijať po vykonaní takýchto kontrol, a o určité kategórie zvierat a tovaru oslobodené od úradných kontrol na hraničných kontrolných staniciach . Tento akt nadobudol účinnosť 1. januára 2020 a uplatňoval sa od 14. decembra 2019.

·Delegované nariadenie Komisie (EÚ) 2019/2127 z 10. októbra 2019, ktorým sa mení nariadenie Európskeho parlamentu a Rady (EÚ) 2017/625, pokiaľ ide o dátum uplatňovania určitých ustanovení smerníc Rady 91/496/EHS, 97/78/ES a 2000/29/ES . Tento akt nadobudol účinnosť 1. januára 2020 a uplatňoval sa od 14. decembra 2019.

·Delegované nariadenie Komisie (EÚ) 2020/2190 z 29. októbra 2020, ktorým sa mení delegované nariadenie (EÚ) 2019/2124, pokiaľ ide o úradné kontroly na hraničnej kontrolnej stanici, z ktorej tovar opúšťa Úniu, a o určité ustanovenia o tranzite a prekládke . Tento akt nadobudol účinnosť 12. januára 2021 a uplatňoval sa od 1. januára 2021.

·Delegované nariadenie Komisie (EÚ) 2021/573 z 1. februára 2021, ktorým sa mení delegované nariadenie (EÚ) 2019/625, pokiaľ ide o podmienky dovozu živých slimákov, zmiešaných výrobkov a čriev umiestňovaných na trh na ľudskú spotrebu. Tento akt nadobudol účinnosť 28. apríla 2021 a uplatňoval sa od toho istého dňa. Niektoré ustanovenia sa však uplatňovali od 21. apríla 2021.

·Delegované nariadenie Komisie (EÚ) 2021/630 zo 16. februára 2021, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o určité kategórie tovaru oslobodené od úradných kontrol na hraničných kontrolných staniciach, a ktorým sa mení rozhodnutie Komisie 2007/275/ES. Tento akt nadobudol účinnosť 9. mája 2021 a uplatňoval sa od 21. apríla 2021.

·Delegované nariadenie Komisie (EÚ) 2021/…, ktorým sa dopĺňa nariadenie Európskeho parlamentu a Rady (EÚ) 2017/625, pokiaľ ide o prípady a podmienky, za ktorých môžu príslušné orgány určiť úradné laboratóriá, ktoré nespĺňajú podmienky v súvislosti so všetkými metódami, ktoré používajú na úradné kontroly alebo iné úradné činnosti [C(2021) 3285]. Tento akt bol prijatý 17. mája 2021.

Komisia oznámila každý z uvedených delegovaných aktov Európskemu parlamentu a Rade v súlade s článkom 144 ods. 5 nariadenia (EÚ) 2017/625. Európsky parlament ani Rada v súvislosti so žiadnym z týchto aktov nepredĺžili lehotu na vznesenie námietky uvedenú v článku 144 ods. 6 nariadenia (EÚ) 2017/625. Rovnako ani Európsky parlament, ani Rada nevzniesli námietky proti žiadnemu z týchto aktov v súlade s článkom 144 ods. 6 nariadenia (EÚ) 2017/625.

Komisia dosiaľ využila 17 z 26 splnomocnení uvedených v článku 144 ods. 2 nariadenia (EÚ) 2017/625, ktoré preto patria do rozsahu tejto správy. Zo 17 využitých splnomocnení boli štyri využité čiastočne. Niektoré z týchto delegovaných právomocí boli zoskupené do jedného delegovaného aktu, ak sú pravidlá vecne prepojené, v súlade s oddielom V ods. 31 Medziinštitucionálnej dohody medzi Európskym parlamentom, Radou Európskej únie a Európskou komisiou o lepšej tvorbe práva.



3.2. SPLNOMOCNENIA NEVYUŽITÉ POČAS OBDOBIA, ZA KTORÉ SA PODÁVA SPRÁVA

Určité splnomocnenia podľa nariadenia (EÚ) 2017/625 neboli počas obdobia, za ktoré sa podáva správa, využité z dôvodov vysvetlených ďalej.

·Článok 21 ods. 8

Komisia nepretržite posudzuje, či okrem všeobecných požiadaviek uvedených v nariadení (EÚ) 2017/625 treba stanoviť špecifické pravidlá pre úradné kontroly, ktoré riešia nedodržiavanie a možné odlišné postupy presadzovania pravidiel v jednotlivých členských štátoch. Komisia predovšetkým identifikovala potrebu, ktorú ďalej zdôraznili nedávne incidenty v Stredozemnom mori, stanoviť na základe článku 21 ods. 8 písm. a) a c) špecifické požiadavky na vykonávanie úradných kontrol s cieľom reagovať na riziká spojené s plavidlami na prepravu hospodárskych zvierat, ako stanoviť pravidlá na overovanie požiadaviek týkajúcich sa dobrých životných podmienok zvierat na výstupných miestach. Očakáva sa, že tento akt bude prijatý v roku 2022. Okrem toho sa v súčasnosti v rámci revízie právnych predpisov EÚ o dobrých životných podmienkach zvierat do roku 2023 v rámci stratégie „z farmy na stôl“ zvažuje možné budúce využitie článku 21 ods. 8. V prípade potreby by napríklad v súlade s článkom 21 ods. 8 písm. a) mohli byť nové pravidlá týkajúce sa dobrých životných podmienok mačiek a psov počas prepravy neskôr doplnené o špecifické požiadavky na úradné kontroly. V súlade s článkom 21 ods. 8 písm. d) by sa takisto mohli stanoviť špecifické kritériá a podmienky na spustenie mechanizmu administratívnej pomoci stanovenej v článkoch 102 až 108 nariadenia (EÚ) 2017/625 s cieľom pomôcť riešiť napríklad problém nelegálneho obchodu so šteňatami. Zatiaľ však nebolo prijaté žiadne takéto rozhodnutie o ďalšom využití splnomocnenia uvedeného v článku 21 ods. 8.

Rovnako sa nevyužil článok 154 ods. 3. Toto splnomocnenie však súvisí s prijatím delegovaných a vykonávacích aktov stanovených v článku 21.